CELEX: 32017D2453
Language: el
Date: 2017-12-21 00:00:00
Title: Εκτελεστική απόφαση (ΕΕ) 2017/2453 της Επιτροπής, της 21ης Δεκεμβρίου 2017, για την έγκριση της διάθεσης στην αγορά προϊόντων που περιέχουν, αποτελούνται ή παράγονται από τις σειρές γενετικώς τροποποιημένης ελαιοκράμβης MON 88302 × Ms8 × Rf3 (MON-883Ø2-9 × ACSBNØØ5-8 × ACS-BNØØ3-6), MON 88302 × Ms8 (MON-883Ø2-9 × ACSBNØØ5-8) και MON 88302 × Rf3 (MON-883Ø2-9 × ACS-BNØØ3-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου για τα γενετικώς τροποποιημένα τρόφιμα και ζωοτροφές [κοινοποιηθείσα υπό τον αριθμό C(2017) 9045] (Κείμενο που παρουσιάζει ενδιαφέρον για τον ΕΟΧ )

28.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2453 ΤΗΣ ΕΠΙΤΡΟΠΉΣ
   της 21ης Δεκεμβρίου 2017
   για την έγκριση της διάθεσης στην αγορά προϊόντων που περιέχουν, αποτελούνται ή παράγονται από τις σειρές γενετικώς τροποποιημένης ελαιοκράμβης MON 88302 × Ms8 × Rf3 (MON-883Ø2-9 × ACSBNØØ5-8 × ACS-BNØØ3-6), MON 88302 × Ms8 (MON-883Ø2-9 × ACSBNØØ5-8) και MON 88302 × Rf3 (MON-883Ø2-9 × ACS-BNØØ3-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου για τα γενετικώς τροποποιημένα τρόφιμα και ζωοτροφές
   
      
         [κοινοποιηθείσα υπό τον αριθμό C(2017) 9045]
      
   
   (Τα κείμενα στη γαλλική και την ολλανδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 7 παράγραφος 3 και το άρθρο 19 παράγραφος 3,
   Εκτιμώντας τα ακόλουθα:
   
               (1)
            
            
               Στις 3 Δεκεμβρίου 2013 η Monsanto Europe S.A. και η Bayer CropScience N.V. υπέβαλαν αίτηση για τη διάθεση στην αγορά τροφίμων, συστατικών τροφίμων και ζωοτροφών που περιέχουν, αποτελούνται ή παράγονται από γενετικώς τροποποιημένη ελαιοκράμβη MON 88302 × Ms8 × Rf3 στην αρμόδια εθνική αρχή των Κάτω Χωρών σύμφωνα με τα άρθρα 5 και 17 του κανονισμού (ΕΚ) αριθ. 1829/2003. Η αίτηση κάλυπτε επίσης τη διάθεση στην αγορά γενετικώς τροποποιημένης ελαιοκράμβης MON 88302 × Ms8 × Rf3 σε προϊόντα που αποτελούνται απ' αυτή ή την περιέχουν και προορίζονται, όπως κάθε άλλη ελαιοκράμβη, για χρήσεις άλλες από τα τρόφιμα και τις ζωοτροφές, εξαιρουμένης της καλλιέργειας. Η αίτηση κάλυπτε, για τις χρήσεις αυτές, όλους τους επιμέρους συνδυασμούς μεμονωμένων συμβάντων γενετικής τροποποίησης που συνιστούν την ελαιοκράμβη MON 88302 × Ms8 × Rf3.
            
         
               (2)
            
            
               Σύμφωνα με το άρθρο 5 παράγραφος 5 και το άρθρο 17 παράγραφος 5 του κανονισμού (ΕΚ) αριθ. 1829/2003, η αίτηση περιλάμβανε πληροφορίες και συμπεράσματα της αξιολόγησης κινδύνου που διεξήχθη σύμφωνα με τις αρχές του παραρτήματος II της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου (2), καθώς και τα στοιχεία και τις πληροφορίες που απαιτούνται βάσει των παραρτημάτων III και IV της εν λόγω οδηγίας. Η αίτηση περιλάμβανε επίσης σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ.
            
         
               (3)
            
            
               Στις 10 Απριλίου 2017 η Ευρωπαϊκή Αρχή για την Ασφάλεια των Τροφίμων («ΕFSΑ») εξέδωσε θετική γνώμη σύμφωνα με τα άρθρα 6 και 18 του κανονισμού (ΕΚ) αριθ. 1829/2003 (3). Η EFSA κατέληξε στο συμπέρασμα ότι η γενετικώς τροποποιημένη ελαιοκράμβη MON 88302 × Ms8 × Rf3, όπως περιγράφεται στην αίτηση, είναι εξίσου ασφαλής και θρεπτική με τη συμβατική αντίστοιχή της και με τις μη γενετικώς τροποποιημένες ποικιλίες αναφοράς όσον αφορά τις πιθανές επιπτώσεις για την ανθρώπινη υγεία και το περιβάλλον και δεν εντοπίστηκαν προβλήματα όσον αφορά την ασφάλεια για κανέναν από τους επιμέρους συνδυασμούς που καλύπτονται από το αντικείμενο της αίτησης.
            
         
               (4)
            
            
               Στις 23 Μαΐου 2017 η εταιρεία Monsanto Europe S.A. και η Bayer CropScience N.V. επικαιροποίησαν το αντικείμενο της αίτησης, εξαιρώντας τον επιμέρους συνδυασμό Ms8 × Rf3, ο οποίος έχει ήδη εγκριθεί με την απόφαση 2007/232/ΕΚ της Επιτροπής (4) και την εκτελεστική απόφαση 2013/327/ΕΕ της Επιτροπής (5).
            
         
               (5)
            
            
               Στη γνώμη της, η EFSA εξέτασε όλα τα συγκεκριμένα ερωτήματα και τις ανησυχίες που διατύπωσαν τα κράτη μέλη στο πλαίσιο της διαβούλευσης με τις αρμόδιες εθνικές αρχές σύμφωνα με το άρθρο 6 παράγραφος 4 και το άρθρο 18 παράγραφος 4 του κανονισμού (ΕΚ) αριθ. 1829/2003.
            
         
               (6)
            
            
               Η EFSA κατέληξε επίσης στο συμπέρασμα ότι το σχέδιο παρακολούθησης των περιβαλλοντικών επιπτώσεων, το οποίο συνίσταται σε γενικό σχέδιο επιτήρησης που υποβλήθηκε από τον αιτούντα, συνάδει με τις προβλεπόμενες χρήσεις των προϊόντων.
            
         
               (7)
            
            
               Με βάση τα ανωτέρω, η διάθεση στην αγορά προϊόντων που περιέχουν, αποτελούνται ή παράγονται από τις σειρές γενετικώς τροποποιημένης ελαιοκράμβης MON 88302 × Ms8 × Rf3, MON 88302 × Ms8 και MON 88302 × Rf3 για τις χρήσεις που παρατίθενται στην αίτηση θα πρέπει να εγκριθεί.
            
         
               (8)
            
            
               Θα πρέπει να αποδοθεί αποκλειστικός αναγνωριστικός κωδικός σε κάθε γενετικώς τροποποιημένο οργανισμό (στο εξής «ΓΤΟ»), σύμφωνα με τον κανονισμό (ΕΚ) αριθ. 65/2004 της Επιτροπής (6).
            
         
               (9)
            
            
               Βάσει της γνώμης της EFSA, φαίνεται ότι δεν χρειάζονται ειδικές απαιτήσεις επισήμανσης, πέραν αυτών που προβλέπονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 καθώς και στο άρθρο 4 παράγραφος 6 του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου (7), για τα προϊόντα που καλύπτονται από την παρούσα απόφαση. Ωστόσο, προκειμένου να εξασφαλιστεί ότι η χρήση των προϊόντων αυτών θα παραμείνει εντός των ορίων της έγκρισης που χορηγείται με την παρούσα απόφαση, η επισήμανση των προϊόντων που περιέχουν ή αποτελούνται από τις σειρές γενετικώς τροποποιημένης ελαιοκράμβης MON 88302 × Ms8 × Rf3, MON 88302 × Ms8 και MON 88302 × Rf3, εξαιρουμένων των τροφίμων, θα πρέπει να συμπληρώνεται με σαφή ένδειξη ότι τα εν λόγω προϊόντα δεν προορίζονται για σκοπούς καλλιέργειας.
            
         
               (10)
            
            
               Οι κάτοχοι έγκρισης πρέπει να υποβάλλουν ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης όσον αφορά τις επιπτώσεις στο περιβάλλον. Τα αποτελέσματα αυτά θα πρέπει να υποβάλλονται σύμφωνα με τις απαιτήσεις όσον αφορά τα τυποποιημένα έντυπα για την υποβολή των αποτελεσμάτων, οι οποίες ορίζονται στην απόφαση 2009/770/ΕΚ της Επιτροπής (8).
            
         
               (11)
            
            
               Η γνώμη της EFSA δεν δικαιολογεί την επιβολή ειδικών όρων για την προστασία ιδιαίτερων οικοσυστημάτων/περιβάλλοντος και/ή γεωγραφικών περιοχών, όπως προβλέπεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 του κανονισμού (ΕΚ) αριθ. 1829/2003.
            
         
               (12)
            
            
               Το σύνολο των πληροφοριών που αφορούν την έγκριση των προϊόντων θα πρέπει να καταχωριστεί στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στον κανονισμό (ΕΚ) αριθ. 1829/2003.
            
         
               (13)
            
            
               Η παρούσα απόφαση πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με το άρθρο 9 παράγραφος 1 και με το άρθρο 15 παράγραφος 2 στοιχείο γ) του κανονισμού (EΚ) αριθ. 1946/2003 του Ευρωπαϊκού Κοινοβουλίου και του Συμβουλίου (9).
            
         
               (14)
            
            
               Η μόνιμη επιτροπή φυτών, ζώων, τροφίμων και ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της. Η έκδοση της παρούσας εκτελεστικής πράξης κρίθηκε αναγκαία και ο πρόεδρος την υπέβαλε στην επιτροπή προσφυγών για περαιτέρω συζήτηση. Η επιτροπή προσφυγών δεν εξέδωσε γνώμη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Γενετικώς τροποποιημένος οργανισμός και αποκλειστικός αναγνωριστικός κωδικός
   1.   Οι ακόλουθοι αποκλειστικοί αναγνωριστικοί κωδικοί για τους γενετικώς τροποποιημένους οργανισμούς (ΓΤΟ) αποδίδονται σύμφωνα με τον κανονισμό (ΕΚ) αριθ. 65/2004:
   
               α)
            
            
               ο αποκλειστικός αναγνωριστικός κωδικός MON-883Ø2-9 × ACS-BNØØ5-8 × ACS-BNØØ3-6 για τη γενετικώς τροποποιημένη ελαιοκράμβη (Brassica napus L.) MON 88302 × Ms8 × Rf3·
            
         
               β)
            
            
               ο αποκλειστικός αναγνωριστικός κωδικός MON-883Ø2-9 × ACS-BNØØ5-8 για τη γενετικώς τροποποιημένη ελαιοκράμβη (Brassica napus L.) MON 88302 × Ms8·
            
         
               γ)
            
            
               ο αποκλειστικός αναγνωριστικός κωδικός MON-883Ø2-9 × ACS-BNØØ3-6 για τη γενετικώς τροποποιημένη ελαιοκράμβη (Brassica napus L.) MON 88302 × Rf3.
            
         2.   Οι σειρές γενετικώς τροποποιημένης ελαιοκράμβης που αναφέρονται στην παράγραφο 1 διευκρινίζονται στο σημείο β) του παραρτήματος.
   Άρθρο 2
   Έγκριση
   Για τους σκοπούς του άρθρου 4 παράγραφος 2 και του άρθρου 16 παράγραφος 2 του κανονισμού (ΕΚ) αριθ. 1829/2003 και σύμφωνα με τους όρους που προβλέπονται στην παρούσα απόφαση εγκρίνονται τα ακόλουθα προϊόντα:
   
               α)
            
            
               τρόφιμα και συστατικά τροφίμων που περιέχουν, αποτελούνται ή παράγονται από τους ΓΤΟ που προσδιορίζονται στο άρθρο 1 παράγραφος 1·
            
         
               β)
            
            
               ζωοτροφές που περιέχουν, αποτελούνται ή παράγονται από τους ΓΤΟ που αναφέρονται στο άρθρο 1 παράγραφος 1·
            
         
               γ)
            
            
               ΓΤΟ που αναφέρονται στο άρθρο 1 παράγραφος 1 σε προϊόντα που περιέχουν ή αποτελούνται από αυτούς τους ΓΤΟ για κάθε άλλη χρήση εκτός από αυτές που προβλέπονται στα στοιχεία α) και β), εξαιρουμένης της καλλιέργειας.
            
         Άρθρο 3
   Επισήμανση
   1.   Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003, καθώς και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «ελαιοκράμβη».
   2.   Η φράση «δεν προορίζεται για καλλιέργεια» αναγράφεται στην επισήμανση του προϊόντος και στα έγγραφα που συνοδεύουν τα προϊόντα που περιέχουν ή αποτελούνται από τους ΓΤΟ που αναφέρονται στο άρθρο 1 παράγραφος 1, με εξαίρεση τα τρόφιμα και τα συστατικά τροφίμων.
   Άρθρο 4
   Μέθοδος ανίχνευσης
   Η μέθοδος που ορίζεται στο στοιχείο δ) του παραρτήματος εφαρμόζεται για την ανίχνευση των σειρών γενετικώς τροποποιημένης ελαιοκράμβης MON 88302 × Ms8 × Rf3, MON 88302 × Ms8 και MON 88302 × Rf3.
   Άρθρο 5
   Παρακολούθηση των περιβαλλοντικών επιπτώσεων
   1.   Οι κάτοχοι έγκρισης εξασφαλίζουν την κατάρτιση και την εφαρμογή του σχεδίου παρακολούθησης για τις περιβαλλοντικές επιπτώσεις, όπως ορίζεται στο στοιχείο η) του παραρτήματος.
   2.   Οι κάτοχοι της έγκρισης υποβάλλουν στην Επιτροπή ετήσιες εκθέσεις σχετικά με την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με την απόφαση 2009/770/ΕΚ.
   Άρθρο 6
   Κοινοτικό μητρώο
   Οι πληροφορίες που παρατίθενται στο παράρτημα της παρούσας απόφασης καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 του κανονισμού (ΕΚ) αριθ. 1829/2003.
   Άρθρο 7
   Κάτοχοι της έγκρισης
   1.   Οι κάτοχοι της έγκρισης είναι οι εξής:
   
               α)
            
            
               η εταιρεία Monsanto Europe S. A., Βέλγιο, η οποία εκπροσωπεί την εταιρεία Monsanto Company, Ηνωμένες Πολιτείες της Αμερικής·
               και
            
         
               β)
            
            
               η εταιρεία Bayer CropScience N.V., Βέλγιο, η οποία εκπροσωπεί την εταιρεία Bayer CropScience LP, Ηνωμένες Πολιτείες της Αμερικής.
            
         2.   Αμφότεροι οι κάτοχοι έγκρισης είναι αρμόδιοι για την εκτέλεση των καθηκόντων των κατόχων έγκρισης που ορίζονται στην παρούσα απόφαση και στον κανονισμό (ΕΚ) αριθ. 1829/2003.
   Άρθρο 8
   Διάρκεια ισχύος
   Η παρούσα απόφαση εφαρμόζεται για περίοδο 10 ετών από την ημερομηνία κοινοποίησής της.
   Άρθρο 9
   Αποδέκτης
   Η παρούσα απόφαση απευθύνεται στις εταιρείες:
   
               α)
            
            
               Monsanto Europe SA, Avenue de Tervuren 270-272, B-1150 Brussels, Βέλγιο·
               και
            
         
               β)
            
            
               Bayer CropScience N.V., J.E. Mommaertslaan 14, 1831, Diegem, Βέλγιο.
            
         
      Βρυξέλλες, 21 Δεκεμβρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 18.10.2003, σ. 1.
   
      (2)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).
   
      (3)  Ειδική ομάδα ΓΤΟ της ΕFSA (ομάδα της ΕFSΑ για τους γενετικώς τροποποιημένους οργανισμούς), 2017. Scientific Opinion on application EFSA-GMO-NL-2013-119 for authorisation of genetically modified glufosinate-ammonium- and glyphosate-tolerant oilseed rape MON 88302 × MS8 × RF3 and subcombinations independently of their origin, for food and feed uses, import and processing submitted in accordance with Regulation (EC) No 1829/2003 by Monsanto Company and Bayer CropScience (Επιστημονική γνώμη σχετικά με την αίτηση EFSA-GMO-NL-2013-119 για την έγκριση γενετικώς τροποποιημένης ελαιοκράμβης MON 88302 × MS8 × RF3 με ανοχή στο γλυφοσινικό αμμώνιο και στη γλυφοσάτη, και επιμέρους συνδυασμών ανεξάρτητα από την προέλευσή τους, για χρήση σε τρόφιμα και ζωοτροφές, εισαγωγή και επεξεργασία, που υποβλήθηκε σύμφωνα με τον κανονισμό (ΕΚ) αριθ. 1829/2003 από τη Monsanto Company και την Bayer CropScience). EFSA Journal 2017·15(4):4767, 25 σ. doi:10.2903/j.efsa.2017.4767
   
      (4)  Απόφαση 2007/232/ΕΚ της Επιτροπής, της 26ης Μαρτίου 2007, σχετικά με τη διάθεση στην αγορά, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, προϊόντων ελαιοκράμβης (Brassica napus L., σειρές Ms8, Rf3 και Ms8 × Rf3) που έχουν υποστεί γενετική τροποποίηση ώστε να αποκτήσουν ανοχή στο ζιζανιοκτόνο γλυφοσινικό αμμώνιο (ΕΕ L 100 της 17.4.2007, σ. 20).
   
      (5)  Εκτελεστική απόφαση 2013/327/ΕΕ της Επιτροπής, της 25ης Ιουνίου 2013, για την έγκριση της διάθεσης στην αγορά προϊόντων που περιέχουν ή αποτελούνται από γενετικώς τροποποιημένη ελαιοκράμβη Ms8, Rf3 και Ms8 × Rf3, ή τροφίμων και ζωοτροφών που παράγονται από τους εν λόγω γενετικώς τροποποιημένους οργανισμούς σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (ΕΕ L 175 της 27.6.2013, σ. 57).
   
      (6)  Κανονισμός (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς (ΕΕ L 10 της 16.1.2004, σ. 5).
   
      (7)  Κανονισμός (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ (ΕΕ L 268 της 18.10.2003, σ. 24).
   
      (8)  Απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 275 της 21.10.2009, σ. 9).
   
      (9)  Κανονισμός (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τις διασυνοριακές διακινήσεις γενετικώς τροποποιημένων οργανισμών (ΕΕ L 287 της 5.11.2003, σ. 1).
   
      ΠΑΡΑΡΤΗΜΑ
      
                  α)
               
               
                  Κάτοχοι της έγκρισης:
                  
                              1)
                           
                           
                              
                                 Επωνυμία: Monsanto Europe S.A.
                              
                                 Διεύθυνση: Avenue de Tervuren 270-272, B-1150 Brussels, Βέλγιο.
                              Για λογαριασμό της:
                              Monsanto Company, 800 N. Lindbergh Boulevard, St Louis, Missouri, 63167, Ηνωμένες Πολιτείες της Αμερικής·
                              και
                           
                        
                              2)
                           
                           
                              
                                 Επωνυμία: Bayer CropScience N.V.
                              
                                 Διεύθυνση: J.E. Mommaertslaan 14, 1831, Diegem, Βέλγιο.
                              Για λογαριασμό της:
                              Bayer CropScience LP, 2 T.W. Alexander Drive, P.O. Box 12014, Research Triangle Park, RTP, North Carolina 27709, Ηνωμένες Πολιτείες της Αμερικής.
                           
                        
            
                  β)
               
               
                  Ονομασία και χαρακτηριστικά των προϊόντων:
                  
                              1)
                           
                           
                              τρόφιμα και συστατικά τροφίμων που περιέχουν, αποτελούνται ή παράγονται από τις σειρές γενετικώς τροποποιημένης ελαιοκράμβης (Brassica napus L.) όπως προσδιορίζονται στο στοιχείο ε)·
                           
                        
                              2)
                           
                           
                              ζωοτροφές που περιέχουν, αποτελούνται ή παράγονται από τις σειρές γενετικώς τροποποιημένης ελαιοκράμβης (Brassica napus L.) όπως προσδιορίζονται στο στοιχείο ε)·
                           
                        
                              3)
                           
                           
                              σειρές γενετικώς τροποποιημένης ελαιοκράμβης (Brassica napus L.) όπως προσδιορίζονται στο στοιχείο ε) σε προϊόντα που τις περιέχουν ή αποτελούνται απ' αυτές, για κάθε χρήση εκτός των αναφερομένων στα σημεία 1 και 2, με εξαίρεση την καλλιέργεια.
                           
                        
                               
                           
                           
                              Η ελαιοκράμβη MON-883Ø2-9 εκφράζει την πρωτεΐνη CP4 EPSPS, η οποία προσδίδει αντοχή στα ζιζανιοκτόνα με βάση τη γλυφοσάτη·
                           
                        
                               
                           
                           
                              η ελαιοκράμβη ACS-BNØØ5-8 εκφράζει την πρωτεΐνη βαρνάση και την πρωτεΐνη PAT, οι οποίες προσδίδουν αντοχή στα ζιζανιοκτόνα γλυφοσινικού αμμωνίου·
                           
                        
                               
                           
                           
                              η ελαιοκράμβη ACS-BNØØ3-6 εκφράζει την πρωτεΐνη barstar και την πρωτεΐνη PAT, οι οποίες προσδίδουν αντοχή στα ζιζανιοκτόνα γλυφοσινικού αμμωνίου.
                           
                        Η έκφραση των πρωτεϊνών βαρνάση και barstar από τον βάκιλο Bacillus amyloliquefaciens αποτελεί τη βάση ενός συστήματος ελέγχου της αρρενογονιμότητας, μέσω της χρήσης του γονιδίου βαρνάσης, το οποίο εξαλείφει την αρρενογονιμότητα, ώστε να προωθηθεί η υβριδοποίηση, και του γονιδίου barstar το οποίο αποκαθιστά την αρρενογονιμότητα στις σειρές ελαιοκράμβης ACS-BNØØ5-8 και ACS-BNØØ3-6 για την επίτευξη ετέρωσης (ευρωστίας υβριδίου).
               
            
                  γ)
               
               
                  Επισήμανση:
                  
                              1)
                           
                           
                              Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003, καθώς και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «ελαιοκράμβη».
                           
                        
                              2)
                           
                           
                              Η φράση «δεν προορίζεται για καλλιέργεια» αναγράφεται στην επισήμανση και στα συνοδευτικά έγγραφα των προϊόντων που περιέχουν ή αποτελούνται από τις σειρές ελαιοκράμβης που προσδιορίζονται στο στοιχείο ε), με εξαίρεση τα τρόφιμα και τα συστατικά τροφίμων.
                           
                        
            
                  δ)
               
               
                  Μέθοδος ανίχνευσης:
                  
                              1)
                           
                           
                              Ειδικές για συγκεκριμένο συμβάν μέθοδοι που βασίζονται στην ποσοτική PCR πραγματικού χρόνου για τις σειρές γενετικώς τροποποιημένης ελαιοκράμβης MON-883Ø2-9, ACS-BNØØ5-8 και ACS-BNØØ3-6· οι μέθοδοι ανίχνευσης επικυρώνονται με τα αντίστοιχα επιμέρους συμβάντα και επαληθεύονται με χρήση γονιδιωματικού DNA που εξάγεται από σπόρους ελαιοκράμβης MON-883Ø2-9 × ACS-BNØØ5-8 × ACS-BNØØ3-6·
                           
                        
                              2)
                           
                           
                              Επικυρωμένη από το Εργαστήριο Αναφοράς της Ευρωπαϊκής Ένωσης, που καθορίστηκε δυνάμει του κανονισμού (ΕΚ) αριθ. 1829/2003, και δημοσιευμένη στη διεύθυνση: http://gmo-crl.jrc.ec.europa.eu/statusofdossiers.aspx;
                           
                        
                              3)
                           
                           
                              Υλικό αναφοράς: AOCS 1011-A (για την ελαιοκράμβη MON-883Ø2-9), AOCS 0306-F6 (για την ελαιοκράμβη ACS-BNØØ5-8) και AOCS 0306-G5 (για την ελαιοκράμβη ACS-BNØØ3-6) που διατίθενται μέσω της American Oil Chemists Society στη διεύθυνση http://www.aocs.org/LabServices/content.cfm?ItemNumber=19248.
                           
                        
            
                  ε)
               
               
                  Aποκλειστικοί αναγνωριστικοί κωδικοί:
                  
                               
                           
                           
                              MON-883Ø2-9 × ACSBNØØ5-8 × ACS-BNØØ3-6·
                           
                        
                               
                           
                           
                              MON-883Ø2-9 × ACSBNØØ5-8·
                           
                        
                               
                           
                           
                              MON-883Ø2-9 × ACS-BNØØ3-6.
                           
                        
            
                  στ)
               
               
                  Απαιτούμενες πληροφορίες σύμφωνα με το παράρτημα II του πρωτοκόλλου της Καρθαγένης για τη βιοασφάλεια που επισυνάπτεται στη σύμβαση για τη βιολογική ποικιλότητα:
                  [Οργανισμός Eλέγχου της Bιοασφάλειας, αριθ. εγγραφής: δημοσιευμένο στο κοινοτικό μητρώο γενετικώς τροποποιημένων τροφίμων και ζωοτροφών μετά την κοινοποίηση].
               
            
                  ζ)
               
               
                  Όροι ή περιορισμοί σχετικά με τη διάθεση στην αγορά, τη χρήση ή τον χειρισμό των προϊόντων:
                  Δεν απαιτούνται.
               
            
                  η)
               
               
                  Σχέδιο παρακολούθησης των περιβαλλοντικών επιπτώσεων:
                  Σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ.
                  [Σύνδεσμος: σχέδιο δημοσιευμένο στο κοινοτικό μητρώο γενετικώς τροποποιημένων τροφίμων και ζωοτροφών]
               
            
                  θ)
               
               
                  Απαιτήσεις παρακολούθησης μετά τη διάθεση στην αγορά για να χρησιμοποιηθεί το τρόφιμο για κατανάλωση από τον άνθρωπο
                  Δεν απαιτούνται.
               
            
         Σημείωση: Οι σύνδεσμοι προς τα σχετικά έγγραφα ενδέχεται να χρειάζονται τροποποίηση με την πάροδο του χρόνου. Οι τροποποιήσεις αυτές θα γνωστοποιούνται στο κοινό μέσω της επικαιροποίησης του κοινοτικού μητρώου των γενετικώς τροποποιημένων τροφίμων και ζωοτροφών.